FENOMENA PERCAMPURAN KOD DALAM 
Laporan Penyelidikan MMLS IKLAN PERNIAGAAN BAHASA CINA DI MALAYSIA 


BAB 1 
PENGENALAN 


1.1 Pendahuluan dan Latar Belakang Kajian 


Bahasa merupakan salah sejenis alat komunikasi yang boleh digunakan oleh 
pihak penutur atau penulis untuk menyampaikan mesej kepada pihak pendengar atau 
pembaca. Sejak perkembangan zaman dan teknologi, kebanyakan pengguna bahasa 
bukan sahaja menghantar mesej atau maklumat secara lisan, malah kita juga 
menyebarkan berita atau mengiklankan sesuatu melalui media massa bercetak atau 
elektronik dengan bantuan bahasa dan tulisan. Salah satu kaedah yang digunakan oleh 
penjual atau pengeluar untuk menghantar mesej komersial kepada golongan pengguna 
adalah melalui iklan perniagaan. Justeru, boleh dikatakan bahawa pengiklanan 


merupakan salah satu cara berkomunikasi yang tidak bersemuka tetapi berkesan. 


Secara umumnya bahasa iklan terbahagi kepada bahasa iklan bertulis dan 
bahasa iklan yang disampaikan secara lisan. Iklan bertulis merupakan iklan yang 
diterbitkan dalam media massa bercetak seperti akhbar, majalah, poster, surat 
pekeliling dan risalah. Selain itu, iklan yang dipaparkan atas dinding bangunan, badan 
kenderaan serta papan besar yang adanya tulisan, gambar dan hiasan lampu juga 
dikategorikan sebagai iklan bertulis. Iklan yang bercorak lisan pula adalah 
disampaikan kepada pihak pendengar atau pengguna melalui rancangan televisyen dan 


stesen radio dalam bentuk muzik, lagu pendek dan suara manusia. 

Dari segi peranan dan fungsi, iklan terbahagi kepada tiga jenis, iaitu: (1) iklan 
perniagaan; (2) iklan hiburan dan budaya, (3) iklan kemasyarakatan. Iklan perniagaan 
merupakan cara yang digunakan oleh pengeluar untuk memperkenalkan kandungan, 
fungsi serta cara menggunakan sesuatu produk perniagaan kepada golongan pembaca 
iklan dan pengguna. Dengan kata lain, pengiklanan merupakan satu cara komunikasi 
langsung di antara sumber maklumat (pengeluar dan pengiklan) dengan penerima 
maklumat (golongan pengguna) (Wang, 1997). Didapati bahawa kebanyakan iklan 
yang diterbitkan dalam surat khabar bahasa Cina di Malaysia merupakan iklan 


perniagaan. 


Dari segi pemasaran, sistem ekonomi pasaran bebas yang terbuka tidak 
mungkin berjalan dengan lancar tanpa sektor pengiklanan. Dengan kata lain, iklan 
perniagaan berfungsi untuk mempercepatkan perkembangan ekonomi dan pasaran 
sesebuah negara (Wang, 1997). Matlamat sebenar pengiklanan dalam pemasaran 
adalah untuk menjual produk perniagaan dan mempromosikan perkhidmatan 
perniagaan masing-masing kepada golongan pengguna agar mendatangkan keuntungan 
kepada pihak penjual atau pengeluar (Asmah, 1984). Demi mencapai tujuan ini, para 
pengiklan menggunakan bahasa, tulisan, gambar, tayangan, suara atau muzik untuk 
mempromosikan barangan perniagaan masing-masing di samping menarik perhatian 


dan minat golongan pengguna untuk melanggan barangan perniagaan yang diiklankan. 


Cara penyampaian iklan adalah bergantung kepada rupa bentuk, warna, muzik, 
gambar dan sebagainya. Pada masa yang sama, iklan juga disampaikan melalui bahasa. 
Tiada iklan di dunia ini disampaikan tanpa bahasa (Wang, 1997). Justeru, komponen 


bahasa dalam iklan memainkan peranan yang tidak kurang penting, kerana tanpa 

bahasa, matlamat untuk memasarkan sesuatu produk perniagaan melalui iklan 
perniagaan tidak mungkin tercapai. Dalam kata lain, bidang pengiklanan bergantung 
kepada penggunaan bahasa yang khusus. Oleh itu, bahasa dan item leksikal yang 
sesuai perlu digunakan agar menarik perhatian golongan pengguna di samping 
menyampaikan mesej sesuatu produk atau perkhidmatan perniagaan dengan cukup 


berkesan. 


Bahasa memainkan peranan yang sangat penting dalam proses pengiklanan. 
Dalam konteks ini, bahasa yang digunakan dalam sesebuah iklan perniagaan mungkin 
dapat mengubah sikap di samping meningkatkan niat dan kemahuan pihak sasaran 
(pembaca iklan) untuk melanggan sesuatu produk atau perkhidmatan perniagaan yang 
diiklankan. Bahasa iklan tidak perlu terlalu formal dan mementingkan tatabahasa 
kerana laras bahasa iklan yang kurang formal tetapi penuh dengan kreativiti lebih 
mudah menarik perhatian pembaca iklan. Sebaliknya, ayat-ayat iklan perniagaan yang 
menggunakan bahasa yang terlalu formal mungkin membosankan serta tidak dapat 
menarik perhatian pembaca iklan untuk mengingatinya. Justeru, pemilihan item 
leksikal adalah penting dalam usaha untuk menarik minat dan perhatian serta 
mengubah persepsi dan ingatan golongan pengguna terhadap produk atau perkhidmatan 


perniagaan yang diiklankan. 


Malaysia merupakan sebuah negara yang berbilang kaum, bermulti budaya dan 
bermulti bahasa. Tambahan pula, penduduk Malaysia perlu mempelajari sekurang- 
kurangnya dua bahasa di peringkat sekolah rendah dan menengah serta dapat 
menguasai sekurang-kurangnya sejenis dialek masing-masing. Ini turut menyebabkan 


pengguna-pengguna bahasa di Malaysia cenderung mencampurkan bahasa lain 

khususnya bahasa Inggeris ke dalam pertuturan yang bukan berbahasa Inggeris 
sehingga menjadi satu tabiat pertuturan. Pengkaji mendapati bahawa kebiasaan 
mencampurkan bahasa telah dibawa masuk ke dalam bahasa bertulis seperti bahasa 
iklan perniagaan bahasa Cina yang diterbitkan dalam surat khabar bahasa Cina di 


Malaysia. 


Laras bahasa iklan mempunyai corak bahasa yang tertentu. Bahasa iklan adalah 
tidak seformal laras bahasa keagamaan, laras bahasa sains dan teknologi, laras bahasa 
perundangan, laras bahasa ilmiah dan laras bahasa pendidikan yang digunakan dalam 
konteks yang formal. Faktor ini turut mengizinkan fitur-fitur linguistik yang tertentu 
wujud dalam iklan-iklan perniagaan bahasa Cina di Malaysia. Penulis iklan di 
Malaysia kerap menggunakan bahasa kiasan, metafora, retorik dan bahasa yang 
berbunga-bunga dalam iklan perniagaan bahasa Cina. Selain itu, tanda baca yang tidak 
standard, perkataan yang salah serta item leksikal yang baru dicipta juga kerap 
digunakan dalam iklan-iklan komersial bahasa Cina setempat. Kadang-kala, bahasa 
klasik Cina juga bercampur aduk dengan bahasa Cina moden dalam iklan-iklan bahasa 


Cina yang diterbitkan di Malaysia (Lau, 2004). 


Percampuran kod juga merupakan salah satu ciri istimewa bahasa iklan 
perniagaan di Malaysia, di mana kata-kata bahasa Inggeris, bahasa Melayu dan dialek 
Kantonis lazim dicampurkan ke dalam iklan-iklan komersial bahasa Cina setempat. 
Yang nyata sekali adalah percampuran bahasa Inggeris dengan bahasa Cina, di mana 
percampuran kod sebegini telah melahirkan sejenis bahasa basahan yang digelarkan 
sebagai bahasa rojak. Selain itu, item-item leksikal bahasa Inggeris juga dicampurkan 


ke dalam iklan-iklan perniagaan bahasa Melayu dan bahasa Tamil di Malaysia. Hal ini 

jelas menunjukkan bahawa fenomena percampuran kod bukan sahaja wujud dalam 


pertuturan, tetapi juga telah dibawa masuk ke dalam bahasa bertulis. 


Setiap bidang mempunyai laras bahasanya yang tersendiri. Misalnya, bidang 
perubatan mempunyai laras bahasa perubatan, bidang saintifik dan teknologi juga 
mempunyai laras bahasanya yang tersendiri. Selain itu, agama juga mempunyai laras 
bahasa keagamaan yang beku dan formal. Bidang pengiklanan juga mempunyai laras 
bahasa iklan yang kurang formal dan tidak rasmi. Percampuran bahasa lain ke dalam 
ayat iklan dipandang sebagai salah satu ciri istimewa laras bahasa iklan perniagaan di 
Malaysia. Yang nyata sekali adalah item-item leksikal bahasa Inggeris dicampurkan ke 
dalam slogan, tema atau ayat huraian iklan-iklan perniagaan bahasa Cina, bahasa 
Melayu dan bahasa Tamil di Malaysia. Didapati bahawa fenomena percampuran 
bahasa Inggeris lebih kerap wujud dalam iklan-iklan komersial bahasa Cina dan bahasa 


Melayu. 


Sebagai seorang penduduk di negara yang berbilang kaum dan bermulti bahasa, 
pengkaji mendapati bahawa percampuran kod dalam iklan-iklan bahasa Cina setempat 
merupakan satu fenomena linguistik yang sangat menarik kerana fenomena ini jarang 
wujud dalam iklan-iklan perniagaan di negara China. Justeru, pengkaji akan 
membincangkan kelas-kelas kata dan ciri-ciri item-item leksikal bahasa Inggeris yang 
dicampurkan di samping mengenal pasti faktor-faktor yang mengakibatkan kata-kata 
bahasa Inggeris disisipkan ke dalam iklan komersial yang diterbitkan dalam akhbar 


bahasa Cina di Malaysia. 

1.2 Pernyataan Masalah 


Beberapa kajian tentang percampuran bahasa Inggeris dengan bahasa Melayu, 
atau percampuran bahasa Inggeris dengan bahasa Cina telah dijalankan oleh sarjana- 
sarjana Malaysia. Akan tetapi, tiada sebarang penyelidikan yang berkenaan dengan 
fenomena percampuran kod dalam media massa bercetak (khususnya surat khabar dan 
majalah) di Malaysia. Tambahan pula, juga didapati bahawa tiada sebarang 
penyelidikan yang dijalankan untuk mengkaji fenomena percampuran kod dalam 
bahasa iklan di Malaysia. Jurang penyelidikan ini turut mengakibatkan pengkaji 
menjalankan penyelidikan ini. Menyedari hakikat ini, adalah wajar jika satu kajian 
khusus dijalankan untuk mengkaji fenomena percampuran bahasa Inggeris dalam iklan 


perniagaan bahasa Cina di Malaysia di samping mengisi jurang penyelidikan tersebut. 


Kebanyakan penduduk di Malaysia cenderung mencampurkan bahasa lain ke 
dalam pertuturan sehingga menjadi satu kebiasaan tanpa disedari. Sesetengah ahli 
linguistik berpendapat bahawa sekiranya fenomena percampuran kod dalam pertuturan 
ini terbawa-bawa ke dalam bahasa bertulis, maka ini mungkin menjadi satu masalah 
pencemaran bahasa yang serius. Sesetengah ahli linguistik seperti Chen Yuan (1994, 
dalam Chen, 1999) menganggap bahawa bahasa campuran atau pijin merupakan 
puncak pencemaran bahasa. Terdapat juga ahli linguistik Malaysia seperti Awang 
(2004) yang menyatakan bahawa percampuran kod atau bahasa rojak merupakan 
kesalahan bahasa yang boleh menjejaskan budaya berbahasa yang sihat. Namun, 
pengkaji berpendapat bahawa laras bahasa iklan tidak seformal laras bahasa 
pentadbiran, pendidikan, keagamaan, perundangan dan akademik, maka percampuran 
bahasa lain ke dalam iklan bahasa Cina mungkin merupakan salah satu teknik 


penyampaian bahasa iklan dan strategi pengiklanan. 

Selain itu, fenomena percampuran kod dalam iklan bahasa Cina di Malaysia 
bukan sahaja membayangkan corak penggunaan bahasa dalam kalangan penduduk 


setempat yang multilingual, tetapi juga menonjolkan ciri istimewa bahasa Cina 


Malaysia (H KPH NP KE1F) yang berbeza dengan Putonghua (Wi) China. Pengkaji 
berpendapat bahawa pastinya terdapat faktor-faktor tertentu yang mengakibatkan 
penulis-penulis iklan setempat mencampurkan bahasa Inggeris ke dalam iklan-iklan 
perniagaan bahasa Cina di Malaysia. Dengan kata lain, fenomena percampuran bahasa 
dalam iklan-iklan perniagaan tidak wajar dipandang sebagai pencemaran bahasa atau 
kesalahan bahasa semata-mata. Ini turut mendorong pengkaji menjalankan 


penyelidikan ini. 


1.3 Kepentingan Kajian 


Dari sudut teori, pengiklanan merupakan satu agenda penting dalam proses 
penjualan sesuatu produk. Pada masa kini, matlamat utama para pengiklan adalah 
memujuk golongan pengguna agar melanggan produk atau perkhidmatan perniagaan 
yang diiklankan melalui kaedah-kaedah yang berkesan. Pengiklan-pengiklan cuba 
menggunakan gambar, bahasa, tulisan, warna, suara, muzik untuk menyampaikan 
mesej komersial kepada golongan pengguna di samping menarik perhatian mereka. Ini 
dipandang sebagai salah satu strategi komunikasi yang digunakan oleh pengiklan- 
pengiklan untuk memperkenalkan barangan perniagaan masing-masing kepada pihak 


sasaran. 


Pengkaji mendapati bahawa bahasa iklan dalam surat khabar bahasa Cina di 


Malaysia memang membayangkan cara penggunaan bahasa dalam kalangan 

masyarakat Cina Malaysia. Walaupun hasil penyelidikan ini tidak dapat memberi 
sumbangan yang besar kepada masyarakat dan bidang akademik, tetapi pengkaji 
berharap pembaca-pembaca boleh mengetahui corak bahasa Cina yang digunakan oleh 
pengguna-pengguna bahasa Cina di Malaysia melalui kajian ini. Percampuran kod 
bukan sahaja wujud dalam pertuturan di kalangan masyarakat Cina Malaysia pada masa 
kini, tetapi juga wujud dalam iklan-iklan perniagaan yang diterbitkan dalam media 
massa bercetak bahasa Cina di Malaysia. Tambahan pula, melalui penyelidikan ini, 
pengkaji ingin menunjukkan sesetengah sebab munasabah yang mengakibatkan item- 
item leksikal bahasa Inggeris dicampurkan ke dalam iklan-iklan komersial bahasa Cina 
di Malaysia. Justeru, pengkaji berharap sesetengah fenomena percampuran bahasa 
Inggeris dengan bahasa Cina dalam iklan-iklan bahasa Cina setempat tidak akan 


dipandang sebagai pencemaran bahasa lagi pada masa yang akan datang. 


Banyak penyelidikan dijalankan untuk mengkaji bahasa iklan, namun tiada 
sebarang penyelidikan yang berkaitan dengan fenomena percampuran bahasa dalam 
iklan-iklan perniagaan di Malaysia. Berdasarkan situasi di atas, maka pengkaji 


berharap hasil dapatan penyelidikan ini dapat menarik minat dan membantu penyelidik- 


penyelidik tempatan dan luar negara yang mengkaji bahasa Cina Malaysia (“5 R4 IP. 
4416) serta bahasa iklan Malaysia. 

Selain itu, pengkaji juga berharap hasil penyelidikan ini boleh dijadikan sebagai 
bahan rujukan kepada penulis-penulis iklan di Malaysia. Ini mungkin membolehkan 
mereka menghasilkan bahasa iklan dengan mengambil kira aspek-aspek bahasa dari 


segi penggunaan item-item leksikal dan sosiolinguistik. 

1.4 Objektif Kajian 


Secara umumnya, penyelidikan ini dijalankan untuk mengkaji fenomena 


percampuran kod dalam iklan-iklan perniagaan bahasa Cina di Malaysia dari tahap 


leksis dan sosiolinguistik. Secara lebih spesifik, tujuan penyelidikan ini dijalankan 


adalah untuk: 


1. 


Mengenal pasti item-item leksikal (termasuk kata dan singkatan) bahasa 
Inggeris yang dicampurkan ke dalam ayat iklan perniagaan bahasa Cina di 
Malaysia serta kelas-kelas katanya; 

Mengkaji ciri-ciri bagi item-item leksikal bahasa Inggeris yang 


dicampurkan ke dalam ayat iklan perniagaan bahasa Cina di Malaysia; 


. Mengkaji faktor-faktor dari segi linguistik dan sosiobudaya yang 


mengakibatkan item-item leksikal bahasa Inggeris tersebut dicampurkan ke 


dalam ayat iklan perniagaan bahasa Cina di Malaysia. 


1.5 Persoalan Kajian 


Penyelidikan dijalankan kerana penyelidik ingin menjawab soalan-soalan yang 


belum dijawab oleh penyelidik lain. Kajian ini dijalankan kerana penyelidik berharap 


dapatan kajian akan dapat menjawab empat soalan penyelidikan seperti berikut: 


1. 


Apakah item-item leksikal (termasuk kata dan singkatan) bahasa Inggeris 
yang dicampurkan ke dalam ayat-ayat iklan perniagaan bahasa Cina di 


Malaysia? 


2. Apakah kelas-kelas kata bagi item-item leksikal bahasa Inggeris yang 


disisipkan ke dalam ayat iklan perniagaan bahasa Cina di Malaysia? 

3. Apakah ciri-ciri bagi item-item leksikal bahasa Inggeris yang dicampurkan 
ke dalam ayat iklan perniagaan bahasa Cina di Malaysia? 
4. Mengapakah item-item leksikal bahasa Inggeris tersebut dicampurkan ke 


dalam ayat iklan perniagaan bahasa Cina di Malaysia? 


1.6 Batasan Kajian 


Iklan perniagaan bukan sahaja disiarkan secara lisan, tetapi juga diterbitkan 
dalam media massa bercetak agar mempromosikan sesuatu barangan perniagaan 
kepada golongan pengguna melalui bahasa bertulis. Penyelidikan ini hanya memberi 
fokus kepada 100 iklan perniagaan yang dipaparkan dalam empat surat khabar bahasa 
Cina di Malaysia. Empat akhbar bahasa Cina tersebut adalah (1) Guang Ming Daily, 
(2) China Press, (3) Nanyang Siang Pau dan (4) Oriental Daily. Dengan kata lain, 
iklan-iklan bahasa Cina setempat yang disiarkan menerusi rancangan televisyen dan 
stesen radio tidak dijadikan sebagai data penyelidikan ini. Salah satu sebab yang 
mengakibatkan pengkaji memilih iklan-iklan perniagaan kebelakangan ini sebagai data 
penyelidikan adalah fenomena percampuran kod lebih kerap wujud dalam iklan 


perniagaan bahasa Cina setempat pada dua hingga tiga tahun kebelakangan ini. 


Penyelidikan ini hanya memberi fokus kepada bahasa iklan perniagaan sahaja, 
yakni iklan-iklan yang diterbitkan untuk mempromosikan dan melariskan produk dan 
perkhidmatan perniagaan. Dengan kata lain, iklan kerajaan, iklan yang bersifat hiburan 
dan iklan yang bersifat kemasyarakatan tidak akan dikaji. Data penyelidikan hanya 
terbatas pada iklan-iklan perniagaan bahasa Cina yang diterbitkan dalam akhbar-akhbar 


bahasa Cina di Malaysia sahaja. 

Oleh sebab penyelidikan tentang laras bahasa iklan merangkumi satu bidang 
yang amat luas, antara kajian-kajian yang dijalankan termasuklah penyelidikan tentang 
item-item leksikal, bahasa kiasan dan retorik yang digunakan dalam iklan-iklan serta 
cara penyampaian yang digunakan oleh penulis iklan. Tumpuan kajian ini adalah 
terbatas, di mana pengkaji hanya mengkaji iklan-iklan perniagaan bahasa Cina di 
Malaysia yang mempunyai fenomena percampuran kod pada tahap leksikal sahaja. 
Dengan kata lain, tema dan ayat huraian iklan-iklan perniagaan akhbar bahasa Cina 
yang telah dicampuri kata-kata (termasuk singkatan) bahasa Inggeris sahaja dijadikan 
sebagai data penyelidikan ini. Sebaliknya, iklan-iklan perniagaan bahasa Cina di 


Malaysia yang telah dicampuri oleh bahasa Melayu tidak akan dikaji. 


Dialek-dialek Cina berbeza dengan bahasa Cina atau Putonghua dari segi bunyi 
atau sebutan, tetapi bentuk dan makna tulisan bahasa Cina adalah hampir sama dengan 
dialek-dialek Cina. Justeru, sekiranya iklan-iklan perniagaan disiarkan melalui stesen 
radio atau televisyen, maka pengkaji akan dapat mengesan dengan mudah sama ada 
iklan perniagaan berkenaan dibentuk oleh item-item leksikal bahasa Cina atau dialek 


Cina sepenuhnya, atau melibatkan percampuran kod. 


Akan tetapi, oleh sebab iklan-iklan perniagaan yang dikaji merupakan iklan 
akhbar yang berbentuk bahasa bertulis, maka pengkaji sukar untuk mengenal pasti 
sama ada iklan tersebut ditulis dalam dialek Cina sepenuhnya atau hanya dicampuri 
oleh sepatah dua kata dialek sahaja. Sebagai contoh, ujaran iklan perniagaan yang 


mengiklankan kepingan daging dan kuih bulan Long Ji yang berbunyi “it —it, YK — 


CEWE (Cubalah, anda pasti gemar akannya)”. Pengkaji boleh menyatakan bahawa 


seluruh ayat iklan tersebut adalah ditulis dalam dialek Kantonis, tetapi pada masa yang 

Ba A 
A” 
JA 


sama, pengkaji juga boleh menyatakan bahawa “4p (menggemari) merupakan item 


leksikal dialek Kantonis yang dicampurkan ke dalam ayat iklan bahasa Cina tersebut. 


Hal ini turut mengakibatkan pengkaji sukar untuk mengenal pasti sama ada 
iklan perniagaan berkenaan mempunyai fenomena percampuran kod atau tidak. 
Tambahan pula, kebanyakan perbendaharaan kata yang tergolong dalam bahasa Cina 
juga terdapat dalam dialek Cina. Oleh itu, dalam laporan penyelidikan ini, pengkaji 
hanya memberi fokus kepada fenomena percampuran item-item leksikal bahasa 
Inggeris dalam tema dan ayat huraian iklan-iklan komersial bahasa Cina di Malaysia 
sahaja. Dengan kata lain, percampuran dialek Cina tidak termasuk dalam skop 
penyelidikan ini. Selain itu, fenomena penukaran kod dan pengalihan kod yang wujud 


dalam iklan-iklan komersial bahasa Cina di Malaysia juga tidak diselidik. 


Seterusnya, pengkaji membincangkan ciri-ciri item leksikal bahasa Inggeris 
yang dicampurkan ke dalam tema dan huraian iklan-iklan perniagaan bahasa Cina di 
Malaysia, serta mengkaji faktor-faktor yang membolehkan item-item leksikal bahasa 
Inggeris tertentu dicampurkan ke dalam iklan-iklan komersial bahasa Cina di Malaysia. 
Pengkaji hanya mengkaji ciri-ciri item leksikal bahasa Inggeris yang dicampurkan dari 
segi linguistik sahaja. Dari segi instrumen kajian pula, kedua-dua kaedah temu bual 
dan soal selidik digunakan. Pengkaji hanya bertemu bual dengan lima orang penulis 
iklan bahasa Cina di Malaysia. Tujuannya adalah untuk mengenal pasti faktor-faktor 
yang mengakibatkan item-item leksikal (kata dan singkatan) bahasa Inggeris 
dicampurkan ke dalam iklan-iklan bahasa Cina di Malaysia. Sebaliknya, golongan 


pembaca iklan tidak ditemu bual. 

1.7 Definisi Operasional 


Berikut adalah definisi operasional bagi item-item leksikal yang kerap digunakan 


dalam laporan penyelidikan ini. 


1.7.1 Bahasa 


Menurut Chomsky (1957), bahasa merupakan satu set ayat yang mempunyai 
kepanjangan yang tiada batasan tetapi terbentuk oleh sejumlah unsur yang terbatas. 
Zou dan You (2001) menyatakan bahawa bahasa merupakan sejenis alat komunikasi 
yang mempunyai hubungan yang sangat rapat dengan masyarakat, dengan kata lain, 
perkembangan sesebuah masyarakat boleh menyebabkan bahasanya turut berubah. 
Bahasa juga merupakan salah satu ciri penting bagi satu kaum (Zou dan You, 2001). 
Tambahan pula, bahasa adalah bersifat arbitrari, dualiti, produktiviti, pengkhususan, 


transmisi kebudayaan dan kebolehsalingtukaran (Yule, 1999). 


Wang (1988) pula menjelaskan bahawa bahasa mempunyai dua makna, iaitu (1) 
sistem simbol yang digunakan untuk menyampaikan sesuatu seperti perasaan, (2) 
Sesuatu alat komunikasi yang digunakan oleh sesuatu komuniti atau kaum, di mana 
bahasa adalah dibentuk oleh morfem, item leksikal, ayat dan sebagainya. Lii (1987) 
pula mendefinisikan bahasa sebagai alat komunikasi antara manusia yang paling 
penting, di mana alat ini juga memainkan peranan yang penting dalam perkembangan 
sesebuah masyarakat. Semua bahasa di dunia ini adalah dibentuk oleh bunyi, leksikal 
(kata) dan tatabahasa. Selain itu, bahasa mempunyai hubungan yang rapat dengan 
sesebuah masyarakat, di mana sesuatu bahasa akan berubah sekiranya masyarakat yang 
menggunakan bahasa itu telah berubah (Chen, 1999). Bahasa juga ditakrifkan oleh 


Asmah (1993) sebagai petunjuk atau fihrasat bagi kebudayaan, ini menunjukkan 

bahawa “bahasa mencerminkan kebudayaan penuturnya, yakni cara hidup mereka dan 


juga sekitaran fizikal dan sosial mereka” (Asmah, 1993: 3). 


Sassure (1959, dalam Nik Safiah, 1988: 4) menjelaskan bahawa bahasa 
merupakan satu gejala sosial yang dipunyai oleh seluruh masyarakat yang 
menggunakan bahasa itu, di mana bahasa merupakan alat yang mungkin digunakan 
dalam aktiviti perhubungan. Sapir (1921, dalam Nik Safiah, 1988: 4) pula 
mendefinisikan bahasa sebagai cara yang digunakan oleh pengguna bahasa untuk 
menyampaikan buah fikiran, hasrat dan perasaan melalui lambang-lambang yang 
dihasilkan secara sukarela. Bloch dan Trager (1942, dalam Nik Safiah, 1988: 4) pula 
mentakrifkan bahasa sebagai sejenis lambang pertuturan arbitrari yang dipakai untuk 
berhubung atau berkomunikasi antara satu sama lain. Tambahan pula, bahasa adalah 
berlainan dengan dialek, di mana dialek adalah variasi bahasa, manakala sesuatu bahasa 


mungkin mempunyai banyak variasi (Nik Safiah, 1988: 5). 


Ringkasnya, bahasa merupakan alat komunikasi yang digunakan oleh anggota 
masyarakat untuk berhubung, berinteraksi, menyampaikan maklumat, mempertanyakan 
sesuatu serta menyampaikan fikiran dan perasaan melalui cara berbentuk lisan, 
penulisan atau pergerakan badan. Misalnya, bahasa iklan digunakan oleh penulis iklan 
untuk menyampaikan mesej komersial dan memperkenalkan barangan perniagaan 
masing-masing kepada golongan pengguna. Hal ini menunjukkan bahawa bahasa 
merupakan sejenis alat komunikasi yang membolehkan mesej perniagaan disampaikan 
daripada pihak penghantar mesej (pengeluar, peniaga atau penganjur) kepada pihak 
penerima mesej (golongan pengguna atau pembaca iklan). Justeru, boleh dikatakan 


bahawa bahasa merupakan aspek yang perlu dititikberatkan dalam pengiklanan. 

1.7.2 Laras 


Nik Safiah (1988) mendefinisikan laras bahasa sebagai cara penggunaan atau 
gaya sesuatu bahasa. Tambahan pula, laras merupakan satu konvensi sosial. Laras 
yang tertentu digunakan untuk keadaan atau situasi yang tertentu. Menurut Ure dan 
Ellis (1977, dalam Nik Safiah, 1988: 51), laras merupakan pola-pola penggunaan 
bahasa yang lazim dipakai dalam konteks-konteks tertentu. Halliday (1968, dalam Nik 
Safiah, 1988: 51) pula menunjukkan bahawa laras ialah variasi bahasa yang berlainan 
berdasarkan fungsi, di mana laras sentiasa berubah mengikut situasi atau keadaan. 
Ukuran sesuatu laras boleh dilihat dari segi tatabahasa dan perbendaharaan katanya. 
Menurut Wikipedia Bahasa Melayu pula, laras bahasa dipandangkan sebagai sejenis 
kelainan bahasa yang digunakan dalam bidang berlainan yang diceburi oleh seseorang 


(http://ms.wikipedia.org/wiki/Laras bahasa, 25/8/2006). 


Ringkasnya, laras ialah bentuk bahasa yang khusus untuk fungsi atau situasi 
yang tertentu, di mana laras bahasa yang berlainan digunakan di konteks yang berlainan 
serta untuk tujuan yang berlainan. Ini turut melahirkan laras bahasa yang berlainan 
seperti laras bahasa perubatan yang digunakan dalam bidang perubatan dan 
pembedahan, serta laras kesusasteraan yang digunakan dalam pantun, sajak, puisi, 
cerpen atau novel. Terdapat juga laras ekonomi, laras keagamaan, laras perundangan, 
laras akademik, laras saintifik dan teknologi. Bahasa iklan juga merupakan salah 
sejenis laras bahasa. Namun, laras bahasa iklan tidak seformal laras bahasa formal 
yang digunakan dalam dokumen rasmi serta bidang pendidikan, keagamaan, 
perundangan, akademik, perubatan, sains dan teknologi. Justeru, laras iklan 


mengizinkan fenomena percampuran kod wujud dalamnya. 

1.7.3 Iklan 


Menurut Wang (1997), iklan (J` &) bermakna “mempromosikan atau 
memperkenalkan sesuatu kepada sesebuah masyarakat secara meluas dengan 
menggunakan bahasa dan tulisan | MG Z)”. Wang (1997) menunjukkan bahawa 
iklan merupakan salah satu kaedah pempromosian yang digunakan untuk 
memperkenalkan produk perniagaan, kandungan perkhidmatan atau acara hiburan 
kepada masyarakat. Secara umumnya, iklan terbahagi kepada tiga jenis, iaitu: (1) iklan 


komersial, (2) iklan yang bersifat hiburan, dan (3) iklan yang bersifat kemasyarakatan. 


Asmah (1984: 1) pula menyatakan bahawa perkataan “iklan” berasal daripada 
istilah Arab yang membawa maksud khabar tentang sesuatu yang hendak dipelawa, 
disuguhkan, dijual atau ditawarkan. Iklan merupakan suatu perkara yang tidak kurang 
penting dalam perhubungan harian baik dalam sektor awam mahupun sektor swasta. 
Asmah (1984: 1) telah membahagikan iklan kepada dua kategori yang umum, iaitu 
iklan perniagaan dan iklan pemberitahuan. Biasanya, iklan perniagaan (atau iklan 
komersial) digunakan dalam bidang perniagaan, manakala iklan pemberitahuan 
berfungsi untuk memberitahu pembaca iklan tentang jawatan kosong, tender dan 
sebagainya. Justeru, boleh dikatakan bahawa iklan merupakan salah satu kaedah yang 
digunakan oleh penjual atau peniaga untuk memperkenalkan barangan, perkhidmatan, 
inspirasi dan maklumat kepada pihak yang ingin disampaikan 


(http://ms.wikipedia.org/wiki/Iklan, 29/8/2006). 


Selain itu, Durianto (2003) mendefinisikan iklan sebagai suatu proses 
komunikasi yang bertujuan untuk memujuk dan menggiring orang (pihak pengguna) 


untuk mengambil tindakan yang menguntungkan pihak penghasil iklan 

(http://www.pdfgueen.com/pdf'/de/definisi-iklan/, 6/9/2006.). Lee dan Johnson (2004) 
pula memandangkan iklan sebagai komunikasi komersil yang bukan individu tentang 
sesebuah organisasi dan produk-produknya ditransmisikan melalui media massa seperti 
televisyen, radio, majalah, mail langsung atau kendaraan umum 


(http://www.pdfgueen.com/pdf'/de/definisi-iklan/, 6/9/2006). 


Dalam laporan penyelidikan ini, iklan adalah merujuk kepada iklan-iklan 
perniagaan yang diterbitkan dalam bentuk tulisan dan gambar dalam akhbar-akhbar 
(media massa bercetak) bahasa Cina di Malaysia. Iklan komersial dalam akhbar bahasa 
Cina Malaysia berfungsi untuk mempromosikan atau memperkenalkan sesuatu produk 
komersial, perkhidmatan perniagaan atau berita baik kepada masyarakat umum atau 


golongan pengguna Malaysia secara meluas melalui bahasa dan tulisan. 


1.7.4 Percampuran Kod 


Dalam bidang linguistik, “kod” adalah sama dengan bahasa, variasi bahasa atau 
dialek. Selain itu, kod juga merujuk kepada alat komunikasi yang digunakan oleh 
golongan masyarakat dari lapisan yang berlainan, di mana kod boleh dibahagikan 
kepada kod penghuraian terperinci (elaborated code) dan kod terhad (restricted code). 
Kod juga boleh merujuk kepada sebarang sistem dan tanda isyarat yang digunakan 
untuk menyampaikan mesej (Wang, 1988). Zaidan (1994) pula menyatakan bahawa 
kod itu boleh diibaratkan sebagai bahasa. Dalam penyelidikan ini, percampuran kod 
merujuk kepada percampuran bahasa. Dengan kata lain, percampuran kod yang dikaji 
dalam penyelidikan ini merujuk kepada percampuran bahasa Inggeris dengan bahasa 


Cina. 

Thelander (1976, dalam Kang, 2001: 12) menunjukkan bahawa percampuran 
kod adalah berbeza dengan pengalihan kod. Sebenarnya, percampuran kod adalah 
pertukaran kod yang berlaku dalam satu klausa yang sama, manakala pengalihan kod 


melibatkan pertukaran bahasa antara klausa. 


Merujuk kepada McLaughlin (1984, dalam Hoffman, 1991), percampuran kod 


adalah berlaku dalam tahap ayat dan biasanya melibatkan item-item leksikal. 


Muysken telah memberi definisi yang jelas kepada percampuran kod seperti 
berikut: “Code-mixing refers to all cases where lexical items and grammatical features 


from two languages appear in one sentence.” (Muysken, 2000: 1). 


Berdasarkan kepada Wikipedia, percampuran kod (code-mixing) merujuk 
kepada campuran dua atau lebih bahasa atau ragam bahasa dalam satu ayat yang sama. 
Percampuran kod adalah lebih kurang sama dengan pijin, tetapi pijin digunakan di 
antara penutur-penutur yang tidak berkongsi bahasa yang sama, manakala percampuran 
kod berlaku dalam kalangan penutur yang berkongsi lebih daripada sejenis bahasa 


(http://en.wikipedia.org/wiki/Code mixing, 18/9/2006). 


Sementara itu, Nababan (1984, dalam Kang, 2001: 12) menunjukkan bahawa 
percampuran kod ialah satu cara berbahasa di mana pengguna-pengguna bahasa 
mencampurkan dua atau lebih bahasa atau ragam bahasa lain ke dalam satu wacana 


atau lakuan pertuturan. 


Sankoff dan Poplack (1981, dalam Kang, 2001: 13) pula menyatakan bahawa 


dalam proses percampuran kod, kesempurnaan struktur bahasa lain yang menjadi 

komponen bahasa pertama itu dikekalkan, manakala bahasa-bahasa lain yang 
dicampurkan itu pula secara fonologi dan morfologinya berada dalam keadaan yang 
terpisah. Ini menunjukkan bahawa kod-kod lain yang dicampurkan ke dalam bahasa 
pertama itu tidak mengalami sebarang perubahan sama ada dari segi fonologi atau 


morfologi. 


Kachru (1978) telah memberi definisi kepada percampuran kod seperti berikut: 
“ The use of one or more languages for consistent transfer of linguistic units 
from one language into another, and by such a language mixture 


developing a new restricted or not so restricted code of linguistic 
interaction.” (p. 28) 


Menurut Warie (1979, dalam Kang, 2001: 13), percampuran kod merupakan 
hasil secara langsung akibat pertembungan antara satu bahasa dengan bahasa lain 
dalam semua peringkat linguistik. Dalam pertembungan ini, bahasa natif atau bahasa 
pertama berperanan sebagai penyerap, manakala leksikal bahasa lain yang dicampurkan 
itu telah dinatifkan lalu diserap masuk ke dalam bahasa natif berkenaan. Selain itu, 
percampuran kod dianggap sebagai salah satu strategi komunikasi yang digunakan 


dalam pertuturan seperti ucapan. 


Bhatia and Ritchie (1999) pula telah memberi definisi kepada percampuran kod 
seperti berikut: 

“ The mixing of various linguistic units (words, phrases, clauses and 

sentences) primarily from two participating grammatical systems across 

sentence boundaries within a speech event. In other words, code mixing is 

intra sentential and may be subject to some discourse principles. It is 

motivated by social and psychological factors.” (p. 244) 


Merujuk kepada Maschler (1998), percampuran kod atau kod campuran (mixed 


code) boleh didefinisikan seperti berikut: 

“ Using two languages such that a third, new code emerges, in which 
elements from the two languages are incorporated into a structurally 
definable pattern.” (p. 125) 

Menurut Bokamba (1989) pula, percampuran bahasa atau percampuran kod 
(code-mixing) merupakan kaedah penggunaan atau penyisipan pelbagai jenis unit 
linguistik seperti morfem tidak bebas, morfem bebas, frasa dan klausa daripada dua 
sistem bahasa yang berlainan dalam satu ayat yang sama. Dengan kata lain, 
percampuran kod memerlukan sekurang-kurangnya dua jenis bahasa yang mana 


peraturannya diintegrasikan dalam satu ayat. 


Paradis (1998) pula mendefinisikan percampuran kod seperti berikut: 
“ The use of elements of more than one language within the same 


utterance. This corresponds to sociolinguistic register code mixing, such 
as mixing within an utterance elements of different registers.” (p. 50) 


Nik Safiah (1988) menunjukkan bahawa gejala percampuran kod (code mixing) 
adalah berbeza dengan gejala penukaran kod. Percampuran kod merupakan satu 
keadaan di mana pengguna bahasa mencampurkan dua atau lebih bahasa atau ragam 
bahasa dalam sesuatu situasi penggunaan bahasa. Dengan kata lain, percampuran kod 
merujuk kepada penggunaan dua atau lebih bahasa. Misalnya, satu percakapan yang 
dimulakan oleh penutur dengan menggunakan bahasa Melayu lalu berubah kepada 
bahasa Inggeris, atau seseorang yang bertutur dalam bahasa standard cenderung 
memasukkan / mencampurkan unsur-unsur bahasa daerah atau loghat. Penukaran kod 
(code switching) pula bermaksud gejala perubahan dalam penggunaan bahasa-bahasa 
mengikut keadaan-keadaan tertentu. Misalnya, penukaran bahasa yang dituturi 
daripada bahasa Melayu formal ke bahasa Melayu tidak formal atau sebaliknya (Nik 


Safiah, 1988: 46). 

Hamers dan Blanc (1989) menyatakan bahawa percampuran kod merupakan 
penggunaan unsur-unsur satu bahasa dalam bahasa yang lain. Ia merupakan peralihan 
daripada menggunakan unit bahasa (kata atau frasa) sesuatu bahasa untuk 
menggunakan yang lain dalam ayat tunggal. Tambahan pula, percampuran kod juga 
merujuk kepada percampuran pelbagai unit bahasa (seperti morfem, perkataan, frasa, 
klausa dan ayat) terutamanya daripada dua bahasa yang melibatkan sistem tatabahasa 


dalam ayat. 


Di sini, pengkaji merumuskan bahawa percampuran kod adalah berbeza dengan 


pengalihan kod. Percampuran kod adalah berbentuk “PRIR email (KH) assignment 
AR, OK W?” (CCCECCECCEC), C mewakili bahasa Cina manakala E mewakili 


bahasa Inggeris. Percampuran kod boleh didefinisikan sebagai bahasa-bahasa yang 
berlainan (misalnya bahasa Cina (C) dan bahasa Inggeris (E)) dicampuraduk dalam satu 
ayat yang sama. Percampuran bahasa sebegini telah melahirkan bahasa rojak. 
Manakala pengalihan kod adalah berbentuk MMMMMEEFEEEE, misalnya “Saya 
setuju dengan cara ini, I think this is the best way.” Pengalihan kod pula merujuk 
kepada pengguna bahasa menukarkan atau mengalih satu bahasa yang digunakan ke 
satu bahasa yang lain. Misalnya, ayat-ayat dahulu disampaikan dengan menggunakan 
bahasa Melayu (M), dan ayat-ayat seterusnya ditukar atau dialihkan ke dalam bahasa 


Inggeris (E) lalu disampaikan dengan menggunakan bahasa Inggeris (E) sepenuhnya. 


Dalam penyelidikan ini, percampuran kod (code-mixing) merujuk kepada 
fenomena di mana item-item leksikal (termasuk singkatan) bahasa lain, yakni bahasa 


Inggeris wujud dalam ayat bahasa Cina yang sama, di mana item-item leksikal bahasa 

Inggeris yang dicampurkan ke dalam ayat iklan bahasa Cina itu tidak mengalami 
sebarang perubahan dari segi fonologi dan morfologi. Dengan kata lain, fenomena 
percampuran kod dalam penyelidikan ini merujuk kepada fenomena di mana lebih 
daripada sejenis bahasa wujud dalam satu ayat yang sama, yakni item-item leksikal 
bahasa Inggeris dan bahasa Cina wujud dalam satu ayat (ayat iklan perniagaan) yang 
sama, di mana bahasa Inggeris merupakan bahasa lain yang dicampurkan ke dalam 


ayat-ayat iklan perniagaan bahasa Cina. 


1.7.5 Leksim / Item Leksikal / Kata 


Menurut Kamus Dewan Edisi Ketiga (1998: 784), leksikal boleh ditakrifkan 
sebagai “perkataan atau perbendaharaan kata sesuatu bahasa”. Leksikal juga 
merupakan istilah linguistik yang digunakan untuk merujuk kepada perkataan atau 
perbendaharaan kata sesuatu bahasa — (http://klasik.blogmas.com/category/ 
leksikografi/perkataan/, 25/8/2006). Dengan kata lain, item leksikal adalah perkataan 
tunggal atau perkataan-perkataan yang telah dikumpulkan dalam leksikon bahasa 


(http://en.wikipedia.org/wiki/Lexical item, 19/7/2006). 


Setiap item leksikal atau leksim mesti mempunyai sebutan dan makna yang 
tertentu, di mana item leksikal merupakan unit yang terkecil dan boleh digunakan 
secara bebas dalam satu ayat (Ye, 2005). Tambahan pula, setiap item leksikal atau 
leksim boleh wujud dalam bentuk yang berlainan, misalnya boleh wujud sebagai kata 


yang menunjukkan masa lampau, masa sekarang atau masa akan datang (Wang, 1988). 


Kata atau item leksikal merupakan salah satu komponen bahasa yang penting. 


Item leksikal setiap bahasa adalah berkait rapat dengan sesebuah masyarakat yang 

dibentuk oleh ramai pengguna bahasa itu. Kita juga boleh memperlihatkan keadaan 
atau fenomena sesebuah masyarakat melalui item-item leksikal yang digunakan oleh 


ahli masyarakat itu (Chen, 1999). 


Menurut Nik Safiah, Farid, Hashim dan Abdul Hamid (2004: 83), perkataan 
atau item leksikal dalam sesuatu bahasa boleh dikategorikan ke dalam golongan- 
golongan tertentu berdasarkan beberapa kriteria, misalnya kriteria struktur fonologi 
atau bunyi, kriteria struktur morfem, kriteria sintaksis dan kriteria semantik. Dengan 
kata lain, perkataan item leksikal merupakan bentuk bebas yang minimum yang boleh 
dijadikan sebagai unsur bagi setiap frasa, klausa atau ayat. Berdasarkan fungsi atau 
peranannya dalam aturan tatabahasa, kata atau item leksikal dalam hampir semua 
bahasa boleh dikategorikan kepada beberapa kelas kata, iaitu kata nama (merangkumi 
kata nama am dan kata nama khas), kata kerja, kata adjektif dan kata tugas (termasuk 
kata hubung, kata seru, kata tanya, kata perintah, kata pangkal ayat, kata bantu, kata 
penguat, kata penegas, kata nafi, kata pemeri, kata sendi nama, kata pembenar, kata 


arah, kata bilangan, kata penekan dan kata pembenda) (Nik Safiah et al., 2004: 237). 


Dalam kajian ini, kata atau item leksikal merujuk kepada kata-kata bahasa 
Inggeris yang dicampurkan ke dalam ayat iklan perniagaan bahasa Cina yang berbentuk 
ayat tunggal dan ayat majmuk. Di sini, singkatan bahasa Inggeris yang dicampurkan ke 
dalam iklan perniagaan bahasa Cina juga dipandang sebagai item leksikal. Namun, 
item leksikal di sini tidak termasuk frasa, peribahasa dan simpulan bahasa. Item-item 
leksikal atau kata-kata di sini termasuklah kata nama (termasuk kata nama am dan kata 
nama khas), kata adjektif, singkatan, kata kerja, kata meminta diri, kata preposisi, kata 


seru dan kata adverba. 

1.7.6 Bahasa Cina 


Bahasa Cina (8), Hanyu (X1) atau bahasa Tionghoa (FX) ialah bahagian 
dari rumpun bahasa Sino-Tibet. Kebanyakan orang Cina menganggap bahawa pelbagai 
variasi bahasa Mandarin lisan sebagai satu bahasa. Tambahan pula, bahasa bertulisnya 
juga telah berubah bentuk seiring dengan perubahan waktu, namun perubahan ini 
adalah lebih lambat sekiranya dibandingkan dengan bentuk lisannya 


(http://anhui.id.wikivx.biz/, 10/11/2006). 


Bahasa yang digunakan oleh masyarakat Han di negara China digelarkan 
sebagai Putonghua (X Ñ if), Taiwan menggelarkannya sebagai Guoyu (Œ 8), 
manakala masyarakat Cina Malaysia dan Singapura pula menggelarkannya sebagai 
bahasa Cina atau Huayu (%5). Bahasa Tionghoa atau bahasa Cina merupakan bahasa 
yang mempunyai jumlah pengguna dan penutur asli teramai di dunia. Bahasa Cina atau 
bahasa Mandarin bukan sahaja merupakan bahasa rasmi negara China dan Taiwan, 
malah bahasa ini juga merupakan salah satu dari empat bahasa rasmi Singapura, dan 
dijadikan sebagai salah satu daripada enam bahasa rasmi Pertubuhan Bangsa-Bangsa 


Bersatu (http://ms.wikipedia.org/wiki/Tulisan Cina Ringkas, 14/11/2006). 


Bahasa Cina dalam penyelidikan ini merujuk kepada bahasa Cina moden yang 
digunakan dalam kalangan pengguna-pengguna bahasa yang berkaum Cina atau 


berpendidikan sekolah Cina di Malaysia, di mana ia dinamakan sebagai bahasa Cina 


Malaysia (3 X% P E44). Iklan-iklan bahasa Cina yang dipaparkan dalam surat 


khabar bahasa Cina setempat juga menggunakan bahasa Cina Malaysia. Walaupun 
bahasa Cina Malaysia adalah berasaskan kepada Putonghua China, tetapi sebahagian 


kecil daripada item leksikal bahasa Cina Malaysia adalah berbeza dengan Putonghua 

negara China. Ini menunjukkan bahawa bahasa Cina Malaysia merupakan sejenis 
variasi bahasa daripada Putonghua, di mana ia adalah lebih kurang sama dengan bahasa 
Cina Singapura. Didapati bahawa penggunaan kata-kata pinjaman bahasa Melayu, 
penciptaan item-item leksikal bahasa Cina yang baru, penggunaan struktur ayat bahasa 
Cina yang mempunyai sedikit perbezaan dengan Putonghua serta percampuran bahasa 


lain merupakan ciri-ciri linguistik bahasa Cina Malaysia. 


1.7.7 Bahasa Inggeris 


Berdasarkan Wikipedia, bahasa Inggeris atau bahasa Jermanik Barat merupakan 
bahasa dominan di Amerika Syarikat, United Kingdom dan kebanyakan negara 
Komanwel serta bekas koloni British yang lain. Bahasa Inggeris juga dijadikan sebagai 
bahasa rasmi atau bahasa dominan di negara-negara yang pernah diperintah oleh British 
sebelum ini. Pada masa kini, bahasa Inggeris merupakan bahasa keempat yang paling 
banyak dituturi di seluruh dunia (selepas bahasa Cina, bahasa Hindi dan secara 
pertikaiannya bahasa Sepanyol). Bahasa Inggeris telah menjadi bahasa yang paling 
banyak dipelajari sebagai bahasa kedua atau bahasa asing di seluruh dunia, termasuk di 
Malaysia (http://ms.wikipedia.org/wiki/Bahasa Inggeris, 30/11/2006). Tambahan pula, 
bahasa ini juga banyak digunakan dalam dokumen dan surat rasmi serta dijadikan 
sebagai bahasa pengajaran mata pelajaran Matematik dan Sains di Malaysia. Kini, 
bahasa Inggeris yang digunakan di Malaysia digelarkan sebagai Manggeris (Manglish). 
Bahasa ini juga banyak dicampurkan ke dalam iklan-iklan komersial bahasa Melayu, 
bahasa Cina dan bahasa Tamil di Malaysia. Dalam kajian ini, percampuran bahasa 
Inggeris merujuk kepada penyisipan item-item leksikal (termasuk kata dan singkatan) 


bahasa Inggeris ke dalam iklan-iklan perniagaan bahasa Cina di Malaysia. 

1.8 Kesimpulan 


Didapati bahawa item leksikal bahasa Inggeris yang dicampurkan ke dalam 
iklan bahasa Cina di Malaysia adalah jauh lebih banyak daripada item leksikal bahasa 
Melayu. Justeru, penyelidikan sosiolinguistik ini dijalankan untuk mengenal pasti 
item-item leksikal bahasa Inggeris yang dicampurkan ke dalam iklan perniagaan bahasa 
Cina di Malaysia serta kelas-kelas katanya. Selain itu, ciri-ciri item leksikal bahasa 
Inggeris tersebut serta faktor-faktor yang mengakibatkan item-item leksikal tersebut 
dicampurkan juga dikaji lalu dianalisis secara kualitatif. Data penyelidikan ini adalah 
diperoleh dari empat jenis surat khabar bahasa Cina di Malaysia. Kajian sosiolinguistik 
ini adalah penting kerana ia dapat memberi gambaran tentang corak penggunaan bahasa 


Cina di Malaysia kepada pembaca-pembaca laporan penyelidikan ini. 

